Okresná prokuratúra Trnava 
Vajanského 22, 918 67 Trnava 1

Sp. zn. : 2 Pv 562/14/2207	Trnava, 26.1.2015
EEČ : 2-21-13-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trnava
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 5 356,00 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: XXXXX, IČO: XXXXX, so sídlom XXXXX, XXXXX 
d.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX - okolie pod spisovou značkou ORP-1706/JB-TT-2014.
	na tom skutkovom základe, že 
	dňa 28.06.2014 v čase okolo 14.30 hod. v obci XXXXX na trávnatej ploche pri parkovisku amfiteátra počas predvádzacej jazdy konanej pri príležitosti osláv 90. výročia založenia DHZ/OHZ XXXXX ako vodič vozidla - štvorkolky zn. POLARIS, červeno-bielej farby s označením „HASIČI“, z doposiaľ presne nezistených príčin pri zatáčaní doľava nezvládol jej riadenie, pričom došlo k jej náhlemu prevráteniu sa na pravý bok, v dôsledku čoho spolujazdec mal. XXXXX, sediaci v tom čase na sedadle spolujazdca vpredu, pri dopade štvorkolky vypadol na zem, kde ho pritlačila konštrukcia štvorkolky, čím uvedeným konaním spôsobil mal. XXXXX zranenia ako pomliaždenie mäkkých tkanív hlavy, v oblasti pravej strany tváre a pravého oka s odreninou kože, zlomeninu I. a IV. rebra vpravo s emfyzémom hrudnej steny, pneumothorax a haemothorax v pravej hrudnej dutine (prítomnosť vzduchu a krvi v hrudnej dutine), pneumomediastinum (prítomnosť vzduchu v oblasti pažeráka, pomliaždenie pľúc v II. segmente vpravo, pomliaždenie pečene vo IV. segmente s malým množstvom tekutiny - krvi v dutine brušnej, ktoré si vyžiadali hospitalizáciu, lekárske ošetrenie a liečenie v celkovej dĺžke najmenej 6 (šesť) týždňov,  

Odôvodnenie: 
Dňa 01.08.2014 vydal poverený príslušník Obvodného oddelenia PZ XXXXX uznesenie ČVS: ORP-1706/JB-TT-2014, ktorým podľa § 199 ods. 1 Trestného poriadku začal trestné stíhanie pre prečin ublíženia na zdraví podľa § 157 ods. 1 Trestného zákona a následne uznesením totožnej spisovej značky zo dňa 21.09.2014 podľa § 206 ods. 1 Trestného poriadku vzniesol obvinenie XXXXX, pre prečin ublíženia na zdraví podľa § 157 ods. 1 Trestného zákona, na tom skutkovom základe, že 
dňa 28.06.2014 v čase okolo 14.30 hod. v obci XXXXX na trávnatej ploche pri parkovisku amfiteátra počas predvádzacej jazdy konanej pri príležitosti osláv 90. výročia založenia DHZ/OHZ XXXXX ako vodič vozidla - štvorkolky zn. POLARIS, červeno-bielej farby s označením „HASIČI“, z doposiaľ presne nezistených príčin pri zatáčaní doľava nezvládol jej riadenie, pričom došlo k jej náhlemu prevráteniu sa na pravý bok, v dôsledku čoho spolujazdec mal. XXXXX, sediaci v tom čase na sedadle spolujazdca vpredu, pri dopade štvorkolky vypadol na zem, kde ho pritlačila konštrukcia štvorkolky, čím uvedeným konaním spôsobil mal. XXXXX zranenia ako pomliaždenie mäkkých tkanív hlavy, v oblasti pravej strany tváre a pravého oka s odreninou kože, zlomeninu I. a IV. rebra vpravo s emfyzémom hrudnej steny, pneumothorax a haemothorax v pravej hrudnej dutine (prítomnosť vzduchu a krvi v hrudnej dutine), pneumomediastinum (prítomnosť vzduchu v oblasti pažeráka, pomliaždenie pľúc v II. segmente vpravo, pomliaždenie pečene vo IV. segmente s malým množstvom tekutiny - krvi v dutine brušnej, ktoré si vyžiadali hospitalizáciu, lekárske ošetrenie a liečenie v celkovej dĺžke najmenej 6 (šesť) týždňov.

Prečinu ublíženia na zdraví podľa § 157 ods. 1 Trestného zákona sa dopustí ten, kto inému z nedbanlivosti spôsobí ťažkú ujmu na zdraví. Trestný zákon dovoľujte uložiť za tento trestný čin trest odňatia slobody na 6 (šesť) mesiacov až 2 (dva) roky.

	Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Preskúmaním príslušného na vec vzťahujúceho sa spisového materiálu som zistil, že obvinený XXXXX svojím konaním naplnil všetky zákonné znaky skutkovej podstaty prečinu ublíženia na zdraví podľa § 157 ods. 1 Trestného zákona, pričom v danom prípade ide o prečin, za ktorý Trestný zákon ustanovuje trest odňatia slobody na 6 (šesť) mesiacov až 2 (dva) roky. Horná hranica trestnej sadzby trestu odňatia slobody pre tento prečin teda neprevyšuje hornú hranicu trestu odňatia slobody uvedenú v ustanovení § 220 ods. 1 Trestného poriadku. 

	Obvinený XXXXX pri svojom výsluchu pred povereným príslušníkom   PZ, ako aj pri vykonaní mediácie pred mediačným a probačným úradníkom Okresného súdu Trnava slobodne, vážne a určito vyhlásil, že spáchal skutok, pre ktorý je trestne stíhaný a svoje protiprávne konanie oľutoval.   

Obvinený XXXXX a zákonný zástupca poškodeného XXXXX  súhlasili s postupom podľa § 220 Trestného poriadku. 

Zákonný zástupca poškodeného XXXXX si v priebehu prípravného konania uplatnil nárok na náhradu škody vo výške 5.356,- €, čo predstavuje výšku bolestného určeného na základe znaleckého posudku (bodové ohodnotenie zranení poškodeného mal. XXXXX). Dňa 19.12.2014 obvinený XXXXX uhradil poštovým poukazom zákonnému zástupcovi poškodeného XXXXX sumu vo výške 5.356,- € ako náhradu spôsobenej škody, teda sumu v takej výške ako si ju uplatnil zákonný zástupca poškodeného v priebehu prípravného konania. 

 	Obvinený XXXXX na jednej strane a zákonný zástupca poškodeného XXXXX na strane druhej uzavreli dňa 13.01.2015 pred probačným a mediačným úradníkom Okresného súdu Trnava zmier (vedený pod sp. zn. 2M/6/2014).
  
	Zároveň dňa 14.01.2015 obvinený XXXXX poukázal priamo na účet Krajskej prokuratúry v Trnave peňažnú sumu vo výške 200,- € určenú na všeobecne prospešné účely, a to 50% z uvedenej sumy určil na pomoc obetiam trestnej činnosti a 50% zo sumy určil občianskemu združeniu s názvom XXXXX, IČO: XXXXX, so sídlom XXXXX, XXXXX, číslo účtu: XXXXX, IBAN: XXXXX, vedený v spoločnosti XXXXX Peňažná suma vo výške 200,- € je primeraná závažnosti spáchaného prečinu.

Zákonný zástupca poškodeného XXXXX pri vykonaní mediácie pred mediačným a probačným úradníkom Okresného súdu Trnava dňa 13.01.2015 vyhlásil, že so schválením zmieru a zastavením trestného stíhania proti obvinenému súhlasí a zároveň vyhlásil, že jeho nároky na náhradu škody v príslušnej trestnej veci sú plne uspokojené.     
 
Vzhľadom na povahu a závažnosť spáchaného prečinu, na mieru, akou bol prečinom dotknutý verejný záujem, na osobu obvineného, jeho osobné a majetkové pomery som dospel k záveru, že rozhodnutie o schválení zmieru a o zastavení trestného stíhania je dostačujúce. 

Podľa § 215 ods. 1 písm. g) Trestného poriadku prokurátor zastaví trestné stíhanie, ak sa schváli zmier medzi obvineným a poškodeným.

Podľa § 215 ods. 6 Trestného poriadku obvinený a poškodený môžu proti uzneseniu o zastavení trestného stíhania okrem odseku 1 písm. g) a obvinený aj odseku 3 podať sťažnosť, ktorá má odkladný účinok.

Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná. 

JUDr. Peter Mikuláš
prokurátor